title: Komisjoni rakendusmäärus (EL) nr 1189/2011, 18. november 2011 , millega kehtestatakse nõukogu direktiivi 2010/24/EL (vastastikuse abi kohta maksude, maksete ja teiste meetmetega seotud nõuete sissenõudmisel) teatavate sätetega seotud üksikasjalikud eeskirjad

text:
               19.11.2011

               ET

               Euroopa Liidu Teataja

               L 302/16

         KOMISJONI RAKENDUSMÄÄRUS (EL) nr 1189/2011,
   18. november 2011,
   millega kehtestatakse nõukogu direktiivi 2010/24/EL (vastastikuse abi kohta maksude, maksete ja teiste meetmetega seotud nõuete sissenõudmisel) teatavate sätetega seotud üksikasjalikud eeskirjad
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 16. märtsi 2010. aasta direktiivi 2010/24/EL vastastikuse abi kohta maksude, maksete ja teiste meetmetega seotud nõuete sissenõudmisel, (1) eriti selle artiklit 26,
   ning arvestades järgmist:

               (1)

               Direktiiviga 2010/24/EL muudeti oluliselt eeskirju, milles käsitletakse vastastikust abi maksude, maksete ja teiste meetmetega seotud nõuete sissenõudmisel, ning määrati uuesti kindlaks nõukogu direktiivi 2008/55/EÜ (2) kohased komisjoni rakendusvolitused. Seepärast on asjakohane asendada komisjonis vastuvõetud kehtivad rakenduseeskirjad uue rakendusmäärusega.

               (2)

               Selleks et pädevad asutused saaksid omavahel kiiresti suhelda, tuleks vastu võtta üksikasjalikud eeskirjad, milles käsitletakse praktilist korda ning ajavahemikke, mille jooksul taotluse saanud ja taotluse esitanud asutus suhtlevad.

               (3)

               Õiguskindluse tagamiseks on asjakohane täpsustada, et dokumentide kehtivust ei mõjuta nende elektrooniline edastamine.

               (4)

               Veendumaks et posti teel edastatavad dokumendid on saatnud pädev asutus, on asjakohane näha ette konkreetsed eeskirjad sellise suhtluse jaoks.

               (5)

               Selleks et tagada asjakohaste andmete ja asjakohase teabe edastamine, tuleks kehtestada teatamistaotlusele ja taotluse saanud liikmesriigis täitmisele pööramist lubavale juriidilisele dokumendile lisatavad näidisvormid.

               (6)

               Õiguskindluse tagamiseks on asjakohane selgelt märkida, millist õiguslikku mõju avaldab taotluse saanud liikmesriigi poolne teatamine, mis toimub taotluse esitanud liikmesriigi palvel.

               (7)

               Õiguskindluse tagamiseks on ka asjakohane täpsustada, et taotluse saanud liikmesriigis täitmisele pööramist lubavast ühtsest juriidilisest dokumendist teatamine või selle edastamine ei mõjuta täitmisele pööramist lubava esmase juriidilise dokumendi tagajärgi ning et taotluse saanud liikmesriigis täitmisele pööramist lubav muudetud juriidiline dokument ei mõjuta esmast nõuet ega täitmisele pööramist lubavat esmast juriidilist dokumenti.

               (8)

               Komisjoni 2008. aasta 28. novembri määrus (EÜ) nr 1179/2008, millega kehtestatakse nõukogu direktiivi 2008/55/EÜ (vastastikuse abi kohta teatavate lõivude, tollimaksude, maksude ja muude meetmetega seotud nõuete sissenõudmisel) teatavate sätete üksikasjalikud rakenduseeskirjad, (3) tuleks kehtetuks tunnistada.

               (9)

               Käesoleva määrusega ettenähtud meetmed on kooskõlas sissenõudmise komitee arvamusega,

         ON VASTU VÕTNUD KÄESOLEVA MÄÄRUSE:
   I   PEATÜKK

      ÜLDSÄTTED

   Artikkel 1
   Käesolevas määruses sätestatakse direktiivi 2010/24/EL artikli 5 lõike 1, artikli 8, artikli 10, artikli 12 lõike 1, artikli 13 lõigete 2, 3, 4 ja 5, artikli 15, artikli 16 lõike 1 ja artikli 21 lõike 1 üksikasjalikud rakenduseeskirjad, sealhulgas üksikasjalikud eeskirjad sissenõutud summade ümberarvestamise ja ülekandmise ning ka asutustevahelise suhtluse viiside kohta.
   Artikkel 2
   1.   Kõik taotlused, mis on seotud teabe, teatamise, sissenõudmise või ettevaatusabinõudega vastavalt direktiivi 2010/24/EL artikli 5 lõikele 1, artiklitele 8 ja 10 ning artikli 16 lõikele 1 (edaspidi „abitaotlused”), ning kõik kaasnevad juriidilised dokumendid, vormid ja muud dokumendid ning mis tahes muu teave, mis esitatakse seoses kõnealuste taotlustega, saadetakse CCN-võrgu kaudu, välja arvatud juhul, kui seda ei ole tehnilistel põhjustel võimalik teha.
   2.   Elektrooniliselt edastatud dokumentidel või nende väljatrükkidel on samasugune õiguslik mõju nagu posti teel saadetud dokumentidel.
   3.   Kui taotlust ei ole võimalik edastada CCN-võrgu kaudu, edastatakse see posti teel. Sel juhul kohaldatakse järgmisi eeskirju:

               a)

               taotlusele kirjutab alla taotluse esitanud asutuse ametnik, kes on nõuetekohaselt volitatud sellist taotlust esitama;

               b)

               teatamistaotlusega kaasas olevale tüüpvormile, millele on osutatud direktiivi 2010/24/EL artikli 8 lõike 1 teises lõigus, (edaspidi „ühtne teavitamisvorm”) või taotluse esitanud liikmesriigis täitmisele pööramist lubavale ühtsele juriidilisele dokumendile, millele on osutatud kõnealuse direktiivi artiklis 12, kirjutab alla taotluse esitanud asutuse nõuetekohaselt volitatud ametnik;

               c)

               kui taotlusega on kaasas koopia muust dokumendist kui ühtne teavitamisvorm või taotluse saanud liikmesriigis täitmisele pööramist lubav ühtne juriidiline dokument, tõendab taotluse esitanud asutus kõnealuse koopia vastavust originaalile, märkides koopiale oma asukohaliikmesriigi ametlikus keeles või ühes ametlikest keeltest teksti „kinnitatud koopia”, kinnitava ametniku nime ja kinnitamise kuupäeva.

         Esimese lõigu punkti b kohaldamisel kasutab liikmesriik ühtset teavitamisvormi, mis on koostatud kooskõlas käesoleva määruse I lisas esitatud näidisega, ning taotluse saanud liikmesriigis täitmisele pööramist lubavat ühtset juriidilist dokumenti, mis on koostatud kooskõlas käesoleva määruse II lisas esitatud näidisega.
   4.   Kui ühtne teavitamisvorm või taotluse saanud liikmesriigis täitmisele pööramist lubav ühtne juriidiline dokument edastatakse elektrooniliselt, võib nende struktuuri ja küljendust kohandada vastavalt elektroonilise sidesüsteemi nõudmistele, et hõlbustada pädevate asutuste vahelist suhtlust, tingimusel et neis sisalduvaid andmeid ega teavet ei ole oluliselt muudetud võrreldes I, II lisas esitatud näidistega.
   Artikkel 3
   1.   Taotluse esitanud asutus võib esitada abitaotluse kas ühe või mitme nõude kohta, kui need nõutakse sisse ühelt ja samalt isikult.
   2.   Teabe, sissenõudmise või ettevaatusabinõudega seotud taotlus võib olla seotud järgmiste isikutega:

               a)

               põhi- või kaasvõlgnik;

               b)

               isik, kes ei ole (kaas)võlgnik, kuid kes vastutab maksude, maksete ja teiste meetmete tasumise eest või nende maksude, maksete ja teiste meetmetega seotud muude nõuete rahuldamise eest vastavalt taotluse esitanud liikmesriigi seadustele;

               c)

               mis tahes kolmas isik, kelle valduses on punktis a või b osutatud isikule kuuluv vara või kes on kõnealusele isikule võlgu.

         Artikkel 4
   Teave ja muud üksikasjad, mis taotluse saanud asutus edastab taotluse esitanud asutusele kooskõlas direktiivi 2010/24/EL artikli 5 lõikega 1, artiklitega 8 ja 10 ning artikli 16 lõikega 1, esitatakse taotluse saanud asutuse liikmesriigi ametlikus keeles või ühes ametlikest keeltest või mõnes muus taotluse esitanud asutuse ja taotluse saanud asutuse vahel kokkulepitud keeles.
   Artikkel 5
   Kui taotluse saanud asutus keeldub abitaotluse menetlemisest, teavitab ta taotluse esitanud asutust keeldumise põhjustest, märkides direktiivi 2010/24/EL need sätted, millele ta toetub. Taotluse saanud asutus saadab nimetatud teate kohe, kui on otsuse vastu võtnud, ja igal juhul ühe kuu jooksul pärast taotluse kättesaamisest teatamist.
   Artikkel 6
   Teavet, sissenõudmist või ettevaatusabinõusid käsitlevas taotluses näidatakse, kas samalaadne taotlus on adresseeritud ka mõnele muule asutusele.
   II   PEATÜKK

      TEABETAOTLUSED

   Artikkel 7
   Taotluse saanud asutus teatab teabetaotluse kättesaamisest niipea kui võimalik ja igal juhul seitsme kalendripäeva jooksul alates taotluse kättesaamisest.
   Taotluse kättesaamisel palub taotluse saanud asutus vajaduse korral kohe pärast taotluse saamist taotluse esitanud asutusel anda vajalikku lisateavet. Taotluse esitanud asutus esitab kogu vajaliku lisateabe, mis on talle tavapäraselt kättesaadav.
   Artikkel 8
   1.   Taotluse saanud asutus edastab taotluse esitanud asutusele kogu taotletud teabe siis, kui ta selle saab.
   2.   Kui tulenevalt juhtumi eripärast ei ole kogu taotletud teavet või osa sellest võimalik saada mõistliku aja jooksul, teavitab taotluse saanud asutus sellest taotluse esitanud asutust ja esitab põhjused.
   Kuus kuud pärast taotluse kättesaamise kuupäeva teatab taotluse saanud asutus igal juhul taotluse esitanud asutusele taotletud teabe saamiseks tehtud uurimise tulemustest.
   Taotluse esitanud asutus võib taotluse saanud asutuselt saadud teabe alusel paluda tal uurimist jätkata. See taotlus esitatakse kahe kuu jooksul pärast tehtud uurimise tulemusi sisaldava teate saamist taotluse saanud asutuselt, kusjuures taotluse saanud asutus menetleb seda esmase taotluse suhtes kehtivate sätete kohaselt.
   Artikkel 9
   Taotluse esitanud asutus võib taotluse saanud asutusele saadetud teabetaotluse igal ajal tagasi võtta. Tagasivõtmisotsus edastatakse taotluse saanud asutusele.
   III   PEATÜKK

      TEATAMISTAOTLUSED

   Artikkel 10
   1.   Iga teatamistaotlus sisaldab iga sellise dokumendi originaali või kinnitatud koopiat, millest teatamist taotletakse.
   Direktiivi 2010/24/EL artikli 8 lõike 1 teise lõigu kohaselt taotlusega kaasas oleva ühtse teavitamisvormi täidab taotluse esitanud asutus või see täidetakse tema vastutusel. Selles antakse adressaadile teavet selliste dokumentide kohta, millega seoses abi taotletakse.
   2.   Ühtses teavitamisvormis märgitud teabe puhul:

               a)

               nimetatakse nõude summa, kui see on juba kindlaks määratud;

               b)

               ajavahemik, mille jooksul teatamine toimub, võidakse märkida kuupäevana, enne mida peaks taotluse esitanud asutuse eelduste kohaselt teatamine toimuma.

         Artikkel 11
   Teatamistaotlus võib olla seotud direktiivi 2010/24/EL artikli 3 punktis c osutatud mis tahes isikuga, keda taotluse esitanud liikmesriigis kehtivate õigusaktide kohaselt tuleb teavitada kõikidest teda puudutavatest dokumentidest.
   Artikkel 12
   1.   Taotluse saanud asutus teatab teatamistaotluse kättesaamisest niipea kui võimalik ja igal juhul seitsme kalendripäeva jooksul alates taotluse kättesaamisest.
   Teatamistaotluse saamisel võtab taotluse saanud asutus teatamiseks vajalikke meetmeid oma asukohaliikmesriigi kehtivate õigusnormide kohaselt.
   Vajaduse korral, kuid ületamata teatamistaotluses märgitud teatamistähtaega, palub taotluse saanud asutus taotluse esitanud asutusel anda lisateavet.
   Taotluse esitanud asutus esitab kogu lisateabe, mis on talle tavapäraselt kättesaadav.
   2.   Niipea kui teatamine on toimunud, teatab taotluse saanud asutus taotluse esitanud asutusele teatamise kuupäeva, kinnitades taotluse esitanud asutusele tagasi saadetud taotlusvormil, et teatamine on toimunud.
   Artikkel 13
   1.   Taotluse saanud liikmesriigi poolt läbiviidud teavitamisel, mis on kooskõlas kõnealuse riigi õigusnormide ja haldustavadega, on taotluse esitanud liikmesriigis sama mõju kui siis, kui selle oleks saatnud taotluse esitanud liikmesriik ise kooskõlas kehtivate õigusnormide ja haldustavadega.
   2.   Rohkem kui ühte liiki maksude, maksete ja teiste meetmetega seotud dokumendist teatamist loetakse kehtivaks, kui selle on teinud taotluse saanud liikmesriigi asutus, kellel on pädevus seoses teatatud dokumendis märgitud vähemalt ühte liiki maksude, maksete ja teiste meetmetega, tingimusel et see on lubatud taotluse saanud liikmesriigi õigusaktidega.
   Artikkel 14
   Taotluse saanud liikmesriik võib teatamiseks kasutada artikli 10 lõikes 1 osutatud ühtset teavitamisvormi oma ametlikus keeles või ühes oma ametlikest keeltest kooskõlas oma siseriiklike õigusaktidega.
   IV   PEATÜKK

      SISSENÕUDMIST VÕI ETTEVAATUSABINÕUSID KÄSITLEVAD TAOTLUSED

   Artikkel 15
   Sissenõudmist või ettevaatusabinõusid käsitlevad taotlused sisaldavad kinnitust selle kohta, et direktiivis 2010/24/EL sätestatud vastastikuse abistamise menetluse alustamise tingimused on täidetud.
   Artikkel 16
   1.   Taotluse saanud liikmesriigis täitmisele pööramist lubava ühtse juriidilise dokumendi, mis on kaasas sissenõudmise või ettevaatusabinõudega seotud taotlusega, täidab taotluse esitanud asutus või see täidetakse tema vastutusel, võttes aluseks taotluse esitanud liikmesriigis täitmisele pööramist lubava esmase juriidilise dokumendi.
   Direktiivi 2010/24/EL artikli 2 lõike 2 punkti a kohased halduskaristused, trahvid, teenustasud ja lisamaksud ning kõnealuse direktiivi artikli 2 lõike 2 punktis c osutatud intressid ja kulud, mis taotluse esitanud liikmesriigis kehtivate eeskirjade kohaselt võivad kuuluda tasumisele alates täitmisele pööramist lubava esmase juriidilise dokumendi kuupäevast kuni kuupäevani, mis eelneb sissenõudmistaotluse saatmisele, võidakse lisada taotluse saanud liikmesriigis täitmisele pööramist lubavasse ühtsesse juriidilisse dokumenti.
   2.   Taotluse saanud liikmesriigis täitmisele pööramist lubava ühtse juriidilise dokumendi võib välja anda mitme nõude ja mitme isiku kohta vastavalt taotluse esitanud liikmesriigis täitmisele pööramist lubavale esmasele juriidilisele dokumendile.
   3.   Kui taotluse esitanud liikmesriigis mitut nõuet hõlmavad täitmisele pööramist lubavad esmased juriidilised dokumendid on juba asendatud asjaomases liikmesriigis kõigi kõnealuste nõuete täitmisele pööramist lubava üldise juriidilise dokumendiga, võib taotluse saanud liikmesriigis täitmisele pööramist lubav ühtne juriidiline dokument põhineda taotluse esitanud liikmesriigis täitmisele pööramist lubaval esmasel juriidilisel dokumendil või taotluse esitanud liikmesriigis täitmisele pööramist lubaval üldisel juriidilisel dokumendil, millesse on koondatud kõnealused esmased juriidilised dokumendid.
   4.   Selleks et sisse nõuda nõuded, mille puhul sissenõudmisabi taotletakse, võib taotluse saanud liikmesriik kasutada kõnealuses liikmesriigis täitmisele pööramist lubavat ühtset juriidilist dokumenti oma ametlikus keeles või ühes oma ametlikest keeltest kooskõlas oma siseriiklike õigusaktidega.
   Artikkel 17
   Sissenõudmise või ettevaatusabinõudega seotud taotluse adressaadid ei või tugineda taotluse saanud liikmesriigis täitmisele pööramist lubavast ühtsest juriidilisest dokumendist teatamisele või selle edastamisele, et taotleda nõude või täitmisele pööramist lubava esmase juriidilise dokumendi vaidlustamistähtaja pikendamist või uuesti avamist, kui sellest on nõuetekohaselt teatatud.
   Artikkel 18
   1.   Kui taotluse saanud liikmesriigi vääring erineb taotluse esitanud liikmesriigi vääringust, väljendab taotluse esitanud asutus sissenõutava summa mõlemas vääringus.
   2.   Sissenõudmisabi kohaldamisel kasutatav vahetuskurss on Euroopa Liidu Teatajas enne taotluse saatmise kuupäeva avaldatud viimane vahetuskurss.
   Artikkel 19
   3.   Taotluse saanud asutus kinnitab taotluse saamisest niipea kui võimalik ja igal juhul seitsme kalendripäeva jooksul pärast sissenõudmist või ettevaatusabinõusid käsitleva taotluse saamist.
   4.   Taotluse saanud asutus võib paluda taotluse esitanud asutusel anda lisateavet või täiendada taotuse saanud liikmesriigis täitmisele pööramist lubavat juriidilist dokumenti, kui see on vajalik. Taotluse esitanud asutus esitab kogu vajaliku lisateabe, mis on talle tavapäraselt kättesaadav.
   Artikkel 20
   1.   Kui tulenevalt juhtumi eripärast ei ole mõistliku aja jooksul võimalik kogu nõuet või osa sellest sisse nõuda ega võtta ettevaatusabinõusid, teavitab taotluse saanud asutus sellest taotluse esitanud asutust ja esitab põhjused.
   Taotluse saanud asutuselt saadud teabe põhjal võib taotluse esitanud asutus paluda sellel uuesti algatada sissenõudmist või ettevaatusabinõusid käsitleva menetluse. See taotlus esitatakse kahe kuu jooksul pärast kõnealuse menetluse tulemust sisaldava teate kättesaamist, kusjuures taotluse saanud asutus menetleb seda esmase taotluse suhtes kehtivate sätete kohaselt.
   2.   Hiljemalt iga kuuekuulise tähtaja lõpus, mis järgneb taotluse kättesaamisest teatamise päevale, teatab taotluse saanud asutus taotluse esitanud asutusele sissenõudmist või ettevaatusabinõusid käsitleva menetluse seisust.
   Artikkel 21
   1.   Kui taotluse esitanud asutus on saanud teada nõude või selle täitmisele pööramist lubava juriidilise dokumendi vaidlustamisest oma asukohaliikmesriigis, teatab ta kohe sellest taotluse saanud asutusele.
   2.   Kui taotluse saanud asutuse liikmesriigis kehtivad õigus- ja haldusnormid ei võimalda võtta direktiivi 2010/24/EL artikli 14 lõike 4 teise ja kolmanda lõigu alusel taotletud ettevaatusabinõusid ega rakendada sissenõudmist, teatab taotluse saanud asutus taotluse esitanud asutusele sellest niipea kui võimalik ja igal juhul ühe kuu jooksul alates lõikes 1 osutatud teate kättesaamisest.
   3.   Kõikidest meetmetest, mis on võetud taotluse saanud asutuse liikmesriigis sissenõutud summade tagasimaksmiseks või hüvitamiseks seoses vaidlustatud nõuete sissenõudmisega direktiivi 2010/24/EL artikli 14 lõike 4 kolmanda lõigu alusel, teatab taotluse saanud asutus taotluse esitanud asutusele kohe, kui taotluse saanud asutust on sellistest meetmetest teavitatud.
   Võimaluse korral kaasab taotluse saanud asutus taotluse esitanud asutuse summa tagasimaksmise ja hüvitise tasumise menetlusse. Taotluse saanud asutuse põhjendatud taotluse korral kannab taotluse esitanud asutus tagasimakstud summad ja tasutud hüvitised üle kahe kuu jooksul alates kõnealuse taotluse saamisest.
   Artikkel 22
   1.   Kui sissenõudmist või ettevaatusabinõusid käsitlev taotlus muutub nõude rahuldamise või tühistamise tõttu või muul põhjusel alusetuks, teatab taotluse esitanud asutus sellest viivitamata taotluse saanud asutust, et viimane saaks meetmete võtmise peatada.
   2.   Kui direktiivi 2010/24/EL artiklil 14 lõikes 1 osutatud pädeva organi otsusega kohandatakse sissenõudmistaotlusega või ettevaatusabinõudega hõlmatud nõude summat, teavitab taotluse esitanud asutus kõnealusest otsusest taotluse saanud asutust ning kui taotletakse sissenõudmist, edastab taotluse saanud liikmesriiki täitmisele pööramist lubava muudetud ühtse juriidilise dokumendi. Taotluse saanud liikmesriigis täitmisele pööramist lubava muudetud ühtse juriidilise dokumendi koostab taotluse esitanud asutus või see koostatakse tema vastutusel, võttes aluseks otsuse, millega kohandatakse nõude summat.
   3.   Taotluse saanud liikmesriigis täitmisele pööramist lubav muudetud ühtne juriidiline dokument ei mõjuta võimalust vaidlustada esmane nõue, taotluse esitanud liikmesriigis täitmisele pööramist lubav esmane juriidiline dokument ega eelmises lõigus osutatud otsus.
   4.   Kui lõikes 2 osutatud kohandamine seisneb nõude summa vähendamises, võtab taotluse saanud asutus sissenõudmiseks või ettevaatusabinõude rakendamiseks jätkuvalt meetmeid, kuid need meetmed piirduvad laekumata summaga.
   Kui ajal, mil taotluse saanud asutusele teatatakse nõude summa vähendamisest, on ta juba sisse nõudnud laekumata summast suurema summa, kuid artiklis 23 osutatud ülekandmismenetlust ei ole veel algatatud, maksab taotluse saanud asutus ülemäära makstud summa selleks õigustatud isikule tagasi.
   5.   Kui lõikes 2 osutatud kohandamine seisneb nõude summa suurendamises, võib taotluse esitanud asutus taotluse saanud asutusele saata sissenõudmist või ettevaatusnõusid käsitleva lisataotluse.
   Taotluse saanud asutus menetleb võimaluse korral seda lisataotlust taotluse esitanud asutuse esmase taotlusega samal ajal. Kui käimasoleva menetluse seisu tõttu ei ole esmase ja lisataotluse liitmine võimalik, on taotluse saanud asutus kohustatud rahuldama lisataotluse üksnes juhul, kui see hõlmab summat, mis on vähemalt sama suur kui direktiivi 2010/24/EL artikli 18 lõikes 3 nimetatud summa.
   6.   Selleks et arvutada lõikes 2 osutatud kohandamisest tulenev nõude summa ümber taotluse saanud asutuse liikmesriigi vääringusse, kasutab taotluse esitanud asutus oma esmases taotluses kasutatud vahetuskurssi.
   Artikkel 23
   1.   Taotluse esitanud asutusel direktiivi 2010/24/EL artikli 13 lõike 5 kohaselt saadaolevad summad kantakse talle üle taotluse saanud liikmesriigi vääringus.
   Sissenõutud summad kantakse üle kahe kuu jooksul alates sissenõudmise kuupäevast.
   Kui taotluse saanud asutuse kohaldatud sissenõudmismeetmed vaidlustatakse põhjusel, mis ei kuulu taotluse esitanud liikmesriigi pädevusse, võib taotluse saanud asutus oodata taotluse esitanud riigi nõudega seotud sissenõutud summade ülekandmisega seni, kuni vaidlus on lahendatud, kui üheaegselt on täidetud järgmised tingimused:

               a)

               taotluse saanud asutuse arvates on tõenäoline, et sellise vaidlustamise tulemus on asjaosalise jaoks soodne; ning

               b)

               taotluse esitanud asutus ei ole teatanud, et ta maksab juba üle kantud summad tagasi, kui kõnealune vaidlustamine on asjaosalise jaoks soodne.

         Kui taotluse esitanud asutus on teatanud, et ta maksab summad tagasi kooskõlas kolmanda lõigu punktiga b, tagastab ta taotluse saanud asutuse poolt juba üle kantud sissenõutud summad ühe kuu jooksul alates tagasimaksmistaotluse saamisest. Mis tahes muu tasumisele kuuluva hüvitise katab sel juhul üksnes taotluse saanud asutus.
   2.   Liikmesriikide pädevad asutused võivad kokku leppida teistsuguse korra, mille alusel kantakse üle summad, mis on direktiivi 2010/24/EL artikli 18 lõike 3 kohaselt kohaldavast alammäärast väiksemad.
   Artikkel 24
   Olenemata summadest, mille taotluse saanud asutus on kogunud direktiivi 2010/24/EL artikli 13 lõikes 4 osutatud intressina, loetakse nõue rahuldatuks võrdeliselt taotluse saanud asutuse liikmesriigi vääringus väljendatud sissenõutud summaga käesoleva määruse artikli 18 lõikes 2 osutatud vahetuskursi alusel.
   V   PEATÜKK

      LÕPPSÄTTED

   Artikkel 25
   Määrus (EÜ) nr 1179/2008 tunnistatakse kehtetuks.
   Artikkel 26
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18 november 2011

            Komisjoni nimel

            president

         José Manuel BARROSO

      (1)  ELT L 84, 31.3.2010, lk 1.

      (2)  ELT L 150, 10.6.2008, lk 28.

      (3)  ELT L 319, 29.11.2008, lk 21.

      I LISA

         Ühtne teavitamisvorm, milles antakse teavet teatatud dokumendi/dokumentide kohta (edastatakse teate adressaadile)
          (1)

      Käesolev dokument on lisatud dokumendile/dokumentidele, millest teatab [taotluse saanud liikmesriigi nimi] pädev asutus.
      Teade hõlmab [taotluse esitanud liikmesriigi nimi] pädeva asutuse dokumente, kes taotles abi seoses teavitamisega kooskõlas nõukogu 16. märtsi 2010. aasta direktiivi 2010/24/EL artikliga 8.
      A.   TEATE ADRESSAADI ISIKUANDMED

                  1.

                  Nimi:

                     2.

                  Aadress:

                     3.

                  Sünniaeg:

                     4.

                  Sünnikoht:

            B.   TEAVITAMISE EESMÄRK

                  1.

                  Käesoleva teavitamise eesmärk on:

                              

                              teavitada adressaati sellisest dokumendist/sellistest dokumentidest, millele on lisatud käesolev teabedokument.

                              

                              katkestada aegumistähtaeg seoses teatatud dokumendis/dokumentides nimetatud nõude/nõuetega.

                              

                              kinnitada adressaadile, et ta on kohustatud maksma punktis C nimetatud summa.

                        Palun võtke teadmiseks, et maksmatajätmise korral võivad ametiasutused võtta täitemeetmeid ja/või ettevaatusabinõusid, et tagada nõude/nõuete sissenõudmine. See võib tähendada adressaadi jaoks lisakulusid.
                  Olete käesoleva teatise adressaat, kuna Teid käsitatakse:

                              

                              põhivõlgnikuna

                              

                              kaasvõlgnikuna

                              

                              isikuna, kes ei ole (kaas)võlgnik, kuid kes vastutab maksude, maksete ja teiste meetmete tasumise eest või nende maksude, maksete ja teiste meetmetega seotud muude nõuete rahuldamise eest taotluse esitanud riigis kehtivate seaduste kohaselt

                              

                              isikuna, kes ei ole (kaas)võlgnik, kuid kelle valduses on (kaas)võlgnikule või mis tahes muule vastutavale isikule kuuluv vara või kes on võlgu (kaas)võlgnikule või mis tahes muule vastutavale isikule;

                              

                              kolmanda isikuna, keda muudele isikutele suunatud täitemeetmed võivad mõjutada.

                     (Järgnev teave ilmub, kui teatise adressaat on muu isik kui (kaas)võlgnik, kuid kelle valduses on (kaas)võlgnikule või mis tahes muule vastutavale isikule kuuluv vara või kes on võlgu (kaas)võlgnikule või mis tahes muule vastutavale isikule: teatatud dokumentides käsitletakse nõudeid seoses maksude või maksetega, mille eest vastutab järgmine isik/vastutavad järgmised isikud: [nimi ja aadress (teada või eeldatav]).

                  2.

                  [Taotluse esitanud liikmesriigi nimi] taotluse esitanud asutus palus [taotluse saanud liikmesriigi nimi] pädeval asutusel esitada käesolev teade enne [kuupäev]. Palun võtke teadmiseks, et see kuupäev ei ole konkreetselt seotud mis tahes aegumistähtajaga.

            C.   TEATATUD DOKUMENDI/DOKUMENTIDE KIRJELDUS

                  1.

                  Viitenumber:
                  Väljaandmise kuupäev:

                  2.

                  Teatatud dokumendi laad:

                              

                              Maksu määramine

                              

                              Maksekorraldus

                              

                              Halduskaebusele järgnev otsus

                              

                              Muu haldusdokument:

                              

                              Kohtulahend/kohtuotsus

                              

                              Muu juriidiline dokument

                  3.

                  Asjaomase nõude nimetus (taotluse esitanud liikmesriigi keeles):

                  4.

                  Nõude laad:

                               a)

                              tollimaksud

                               b)

                              käibemaks

                               c)

                              aktsiisimaksud

                               d)

                              tulu- või kapitalimaks

                               e)

                              kindlustusmaksetelt tasutav maks

                               f)

                              pärandi- ja kinkemaksud

                               g)

                              siseriiklikud kinnisvaramaksud ja -maksed, välja arvatud eespool osutatud maksud ja maksed

                               h)

                              transpordivahendite kasutamise või omamisega seotud siseriiklikud maksud ja maksed

                               i)

                              muud taotluse esitanud riigi poolt või nimel kogutavad maksud ja maksed

                               j)

                              taotluse esitanud riigi territoriaal- või haldusüksuste poolt või nimel kogutavad maksud ja maksed, välja arvatud kohaliku omavalitsuse asutuste kogutavad maksud ja maksed

                               k)

                              kohaliku omavalitsuse asutuste poolt või nende nimel kogutavad maksud ja maksed

                               l)

                              muu maksupõhine nõue

                               m)

                              toetused, sekkumised ja muud meetmed, mis kuuluvad Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) täieliku või osalise rahastamise süsteemi, sealhulgas nende meetmetega seonduvalt sissenõutavad summad, ning lõivud ja muud maksed, mis on ette nähtud suhkruturu ühise korralduse alusel.

                     5.

                  Asjaomase nõude summa [taotluse esitanud liikmesriigi nimi] vääringus:

                              

                                 Põhisumma:

                              

                                 Halduskaristused ja -trahvid:

                              

                                 Intressid [kuupäev] seisuga:

                              

                                 Kulud [kuupäev] seisuga:

                              

                                 Teenustasud tõendite ja samalaadsete dokumentide väljaandmise eest punkti 3 kohase nõudega seotud haldustoimingute puhul:

                              

                                 Asjaomase nõude kogusumma:

                     6.

                  Punktis 5 nimetatud summa tuleks maksta:

                              

                                 enne:

                              

                                 [arv] kalendripäeva jooksul alates käesoleva teate kuupäevast

                              

                                 viivitamata

                     Kõnealune makse tuleks teha:

                     Makse viitenumber:

                     7.

                  Teil on võimalik käesolevaga teatatud dokumendile/dokumentidele vastata:

                              

                              Vastamise tähtpäev:

                              

                              Vastamiseks ettenähtud ajavahemik:

                     Selle asutuse nimi ja aadress, kellele vastuse võib saata:

                     8.

                  Vaidlustamisvõimalus

                              

                                 Nõude või teatatud dokumendi/dokumentide vaidlustamise aeg on juba möödas.

                              

                                 Vaidlustamise tähtpäev:

                              

                                 Vaidlustamisaeg:

                              

                                 Selle asutuse nimi ja aadress, kellele vaide võib esitada:

                     Palun võtke teadmiseks, et vaided, mis on seotud nõudega, täitmisele pööramist lubava juriidilise dokumendiga või [taotluse esitanud liikmesriigi nimi] mis tahes muu dokumendiga, kuuluvad [taotluse esitanud liikmesriik] pädevate organite pädevusse kooskõlas nõukogu direktiivi 2010/24/EL artikliga 14.

                     Mis tahes sellist vaiet reguleeritakse [taotluse esitanud liikmesriigi nimi] kohaldatavate menetlus- ja keele-eeskirjadega.

                              

                                 Palun võtke teadmiseks, et sissenõudmine võib alata enne vaidlustamisaega.

                  9.

                  Lisatud dokumendi/dokumentide eest vastutav asutus
                  Nimi:
                  Aadress:

                              

                              Telefoninumber

                              

                              E-post

                              

                              Keel, milles asjaomase asutuse poole võib pöörduda:

                  10.

                  Lisateavet

                              

                              teatatud dokumendi/dokumentide

                              

                              ja/või kohustuste vaidlustamise kohta

                        on võimalik saada:

                              

                              lisatud dokumendi/dokumentide eest vastutavalt asutuselt, nagu on märgitud punkti C alapunktis 9.

                              

                              järgmiselt asutuselt:

         (1)  Kaldkirjas olevate andmete esitamine on vabatahtlik.

      II LISA

         Taotluse saanud liikmesriigis täitmisele pööramist lubav ühtne juriidiline dokument
          (1)

         NÕUKOGU DIREKTIIVIGA 2010/24/EL HÕLMATUD NÕUETE TÄITMISELE PÖÖRAMIST LUBAV ÜHTNE JURIIDILINE DOKUMENT
      Väljaandmise kuupäev:
         NÕUKOGU DIREKTIIVIGA 2010/24/EL HÕLMATUD NÕUETE TÄITMISELE PÖÖRAMIST LUBAV MUUDETUD ÜHTNE JURIIDILINE DOKUMENT

         Täitmisele pööramist lubava esialgse ühtse juriidilise dokumendi väljaandmise kuupäev:

         Muutmise kuupäev:

         Muutmise põhjus:  [kohtu nimi] kohtulahend/kohtuotsus  [kuupäeva] haldusotsus

      Viitenumber:
      ELi liikmesriik, kus käesolev dokument välja anti:
      ELi iga liikmesriik võib taotleda teiselt liikmesriigilt sissenõudmisabi seoses nõukogu 16. märtsi 2010. aasta direktiivi 2010/24/EL artiklis 2 osutatud maksmata nõuetega.
      Taotluse saanud liikmesriigi võetavad sissenõudmismeetmed põhinevad:

                  

                  täitmisele pööramist lubaval ühtsel juriidilisel dokumendil kooskõlas kõnealuse direktiivi artikliga 12.

                  

                  täitmisele pööramist lubaval muudetud ühtsel juriidilisel dokumendil kooskõlas kõnealuse direktiivi artikliga 15 (et võtta arvesse nimetatud direktiivi artikli 14 lõikes 1 osutatud pädeva organi otsust).

            Käesolev dokument on täitmisele pööramist lubav [muudetud] ühtne juriidiline dokument. See hõlmab allpool nimetatud nõuet/nõudeid, mis jäi/jäid maksmata [taotluse esitanud liikmesriigi nimi]. Selle nõude/nende nõuete täitmisele pööramist lubavast esmasest juriidilisest dokumendist on [taotluse esitanud liikmesriigi nimi] õigusaktide nõuetest tulenevalt teatatud.
      Nõude/nõuetega seotud vaided kuuluvad eranditult [taotluse esitanud liikmesriigi nimi] pädevate organite pädevusse kooskõlas direktiivi 2010/24/EL artikliga 14. Mis tahes sellisest meetmest tuleb neid teavitada kooskõlas [taotluse esitanud liikmesriigi nimi] kehtivate menetlus- ja keele-eeskirjadega.
      NÕUDE/NÕUETE JA ASJAOSALISE/ASJAOSALISTE KIRJELDUS
      NÕUDE TUNNUSANDMED

                  1.

                  Viide:

                  2.

                  Nõude laad:

                               a)

                              tollimaksud;

                               b)

                              käibemaks;

                               c)

                              aktsiisimaksud;

                               d)

                              tulu- või kapitalimaks;

                               e)

                              kindlustusmaksetelt tasutav maks;

                               f)

                              pärandi- ja kinkemaksud;

                               g)

                              siseriiklikud kinnisvaramaksud ja -maksed, välja arvatud eespool osutatud maksud ja maksed;

                               h)

                              transpordivahendite kasutamise või omamisega seotud siseriiklikud maksud ja maksed;

                               i)

                              muud (taotluse esitanud) riigi poolt või nimel kogutavad maksud ja maksed;

                               j)

                              (taotluse esitanud) riigi territoriaal- või haldusüksuste poolt või nimel kogutavad maksud ja maksed, välja arvatud kohaliku omavalitsuse asutuste kogutavad maksud ja maksed;

                               k)

                              kohaliku omavalitsuse asutuste poolt või nende nimel kogutavad maksud ja maksed;

                               l)

                              muu maksupõhine nõue

                               m)

                              toetused, sekkumised ja muud meetmed, mis kuuluvad Euroopa Põllumajanduse Tagatisfondi (EAGF) ja Maaelu Arengu Euroopa Põllumajandusfondi (EAFRD) täieliku või osalise rahastamise süsteemi, sealhulgas nende meetmetega seonduvalt sissenõutavad summad, ning lõivud ja muud maksed, mis on ette nähtud suhkruturu ühise korralduse alusel.

                  3.

                  Asjaomase maksu/makse nimetus:

                  4.

                  Asjaomane tähtaeg või -päev:

                  5.

                  Nõude väljaandmise kuupäev:

                  6.

                  Kuupäev, millest alates on täitmisele pööramine lubatud

                  7.

                  Nõude (esialgselt tasuda olev – tasuda jääv) summa:

                              

                              põhisumma:

                              

                              halduskaristused ja -trahvid:

                              

                              intressid taotluse edastamisele eelneva kuupäeva seisuga:

                              

                              kulud taotluse edastamisele eelneva kuupäeva seisuga:

                              

                              teenustasud tõendite ja samalaadsete dokumentide väljaandmise eest asjaomase maksuga/maksega seotud haldustoimingute puhul:

                              

                              käesoleva nõude kogusumma:

                  8.

                  Kuupäev, mil teatati esmasest täitmisele pööramist lubavast juriidilisest dokumendist [taotluse esitanud liikmesriigi nimi]

                  9.

                  Nõude määramise eest vastutav asutus: nimi, aadress ja muud kontaktandmed:

                  10.

                  Lisateavet nõude kohta või maksekohustuse vaidlustamise võimaluste kohta annab:

                              

                              nõude määramise eest vastutav punktis 9 osutatud asutus:

                              

                              täitmisele pööramist lubava ühtse juriidilise dokumendi eest vastutav asutus: nimi, aadress ja muud kontaktandmed

            ASJAOMASE ISIKU/ASJAOMASTE ISIKUTE KINDLAKSTEGEMINE SISERIIKLIKUS TÄITMISELE PÖÖRAMIST LUBAVAS DOKUMENDIS/SISERIIKLIKES TÄITMISELE PÖÖRAMIST LUBAVATES DOKUMENTIDES

                  1.

                  Nimi:

                  2.

                  Aadress:

                  3.

                  Vastutuse põhjus

                              

                              põhivõlgnik

                              

                              kaasvõlgnik

                              

                              isik, kes ei ole (kaas)võlgnik, kuid kes vastutab maksude, maksete ja teiste meetmete tasumise eest või nende maksude, maksete ja teiste meetmetega seotud muude nõuete rahuldamise eest

         (1)  Kaldkirjas oleva teabe esitamine on vabatahtlik.


title: Komisjoni rakendusmäärus (EL) 2015/1060, 2. juuli 2015, milles käsitletakse loa andmist veevaba betaiini ja betaiinvesinikkloriidi kasutamiseks kõikide loomaliikide söödalisandina (EMPs kohaldatav tekst)

text:
               3.7.2015

               ET

               Euroopa Liidu Teataja

               L 174/3

         KOMISJONI RAKENDUSMÄÄRUS (EL) 2015/1060,
   2. juuli 2015,
   milles käsitletakse loa andmist veevaba betaiini ja betaiinvesinikkloriidi kasutamiseks kõikide loomaliikide söödalisandina
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2,
   ning arvestades järgmist:

               (1)

               Määruses (EÜ) nr 1831/2003 on sätestatud loomasöötades kasutatavate söödalisandite lubade andmise kord ning selliste lubade andmise alused ja menetlused. Kõnealuse määruse artikliga 10 on ette nähtud nõukogu direktiivi 70/524/EMÜ (2) alusel lubatud söödalisandite ümberhindamine.

               (2)

               Direktiivi 70/524/EMÜ alusel on antud tähtajatu luba veevaba betaiini ja betaiinvesinikkloriidi kasutamiseks kõikide loomaliikide söödalisandina. Vastavalt määruse (EÜ) nr 1831/2003 artikli 10 lõikele 1 kanti need tooted hiljem olemasolevate toodetena söödalisandite registrisse.

               (3)

               Vastavalt määruse (EÜ) nr 1831/2003 artikli 10 lõikele 2 koostoimes artikliga 7 on esitatud kolm taotlust veevaba betaiini ja betaiinvesinikkloriidi ning neid aineid sisaldavate valmististe uuesti hindamiseks kõikide loomaliikide söödalisandina ja vastavalt nimetatud määruse artiklile 7 kõnealuste söödalisandite kasutamiseks uuel viisil joogivees. Taotlejad taotlesid kõnealuse söödalisandi liigitamist söödalisandite kategooriasse „toitainelised lisandid”. Taotlustele olid lisatud määruse (EÜ) nr 1831/2003 artikli 7 lõikes 3 nõutud üksikasjad ja dokumendid.

               (4)

               Komisjoni otsusega 2007/692/EÜ (3) anti luba lasta turule geneetiliselt muundatud suhkrupeet KM-ØØØH71-4 ja sellest toodetud sööt. Kooskõlas määruse (EÜ) nr 1831/2003 artikli 9 lõikega 6 peab geneetiliselt muundatud suhkrupeedist KM-ØØØH71-4 toodetud veevaba betaiini luba sisaldama loa omaniku nime „Trouw Nutritional International B.V.” ja geneetiliselt muundatud organismile (edaspidi „GMO”) antud kordumatut tunnust.

               (5)

               Euroopa Toiduohutusamet (edaspidi „amet”) jõudis oma 17. aprilli 2013. aasta ja 18. aprilli 2013. aasta arvamustes (4) järeldusele, et kavandatud tingimuste juures ei avalda veevaba betaiin ja betaiinvesinikkloriid söödas kasutamisel kahjulikku mõju ei loomade ega inimeste tervisele ega keskkonnale.

               (6)

               Toiduohutusamet jõudis ka järeldusele, et veevaba betaiin ja betaiinvesinikkloriid võivad anda tulemusi kõikide loomaliikide puhul. Samuti jõudis amet järeldusele, et kõnealuste ainete kasutamine on kasutajate jaoks ohutu. Toiduohutusameti arvates ei ole vajadust turustamisjärgse järelevalve erinõuete järele. Amet kinnitas ka määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimise meetodi kohta.

               (7)

               Veevaba betaiini ja betaiinvesinikkloriidi hindamine näitab, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba kõnealuste ainete kasutamiseks käesoleva määruse lisas määratletud viisil. Tuleks kehtestada veevaba betaiini ja betaiinvesinikkloriidi soovitatav maksimaalne sisaldus sööda ja joogivee puhul.

               (8)

               Kuna ohutusnõuded ei eelda loa tingimuste muudatuste viivitamatut kohaldamist, on asjakohane näha ette üleminekuperiood, et huvitatud isikud saaksid teha ettevalmistusi loa andmisest tulenevate uute nõuete täitmiseks.

               (9)

               Suhkrupeeti KM-ØØØH71-4 on lubatud kasutada toidu, toidu koostisosade ja sööda tootmiseks 10 aasta jooksul alates otsuse 2007/692/EÜ teatavakstegemise kuupäevast. Loa hoidjaid teavitati otsusest 23. oktoobril 2007. Suhkrupeedist KM-ØØØH71-4 toodetud veevaba betaiini kasutamise lubamine söödalisandina ei tohiks olla pikem kui suhkrupeedile KM-ØØØH71-4 antud luba.

               (10)

               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Lisas nimetatud aineid, mis kuuluvad söödalisandite kategooriasse „toitainelised lisandid” ja funktsionaalrühma „vitamiinid, provitamiinid ja samalaadse toimega keemiliselt täpselt määratletud ained”, lubatakse kasutada söödalisandina loomasöödas vastavalt lisas esitatud tingimustele.
   Artikkel 2
   1.   Lisas nimetatud aineid ja neid aineid sisaldavaid eelsegusid, mis on toodetud ja märgistatud enne 23. jaanuari 2016 kooskõlas enne 23. juulit 2015 kohaldatavate eeskirjadega, võib jätkuvalt turule lasta ja kasutada olemasolevate varude ammendumiseni.
   2.   Lisas nimetatud aineid sisaldavaid segasööta ja söödamaterjale, mis on toodetud ja märgistatud enne 23. juulit 2016 kooskõlas enne 23. juulit 2015 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud toiduloomadele.
   3.   Lisas nimetatud aineid sisaldavaid segasööta ja söödamaterjale, mis on toodetud ja märgistatud enne 23. juulit 2017 kooskõlas enne 23. juulit 2015 kohaldatavate eeskirjadega, võib jätkuvalt turule lasta ja kasutada kuni olemasolevate varude ammendumiseni, kui need on ette nähtud muudele loomadele kui toiduloomad.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 2. juuli 2015

            Komisjoni nimel

            president

         Jean-Claude JUNCKER

      (1)  ELT L 268, 18.10.2003, lk 29.

      (2)  Nõukogu direktiiv 70/524/EMÜ, 23. november 1970, söödalisandite kohta (EÜT L 270, 14.12.1970, lk 1).

      (3)  Komisjoni otsus 2007/692/EÜ, 24. oktoober 2007, millega lubatakse Euroopa Parlamendi ja nõukogu määruse (EÜ) nr 1829/2003 kohaselt turule viia geneetiliselt muundatud suhkrupeedist H7-1 (KM-ØØØH71-4) toodetud toitu ja sööta (ELT L 283, 27.10.2007, lk 69).

      (4)  EFSA Journal 2013;11(5):3209; EFSA Journal 2013;11(5):3210; EFSA Journal 2013;11(5):3211.

      LISA

                  Söödalisandi identifitseerimisnumber

                  Loa hoidja

                  Söödalisand

                  Koostis, keemiline valem, kirjeldus, analüüsimeetod

                  Loomaliik või -kategooria

                  Vanuse ülempiir

                  Miinimumsisaldus

                  Maksimumsisaldus

                  Muud sätted

                  Loa kehtivusaja lõpp

                  Toimeaine sisaldus milligrammides 12 % niiskusesisaldusega täissööda kilogrammi kohta või liitri vee kohta

                     Toitaineliste lisandite kategooria. Funktsionaalrühm: vitamiinid, provitamiinid ja samalaadse toimega keemiliselt täpselt määratletud ained.

                  3a920

                  —

                  Veevaba betaiin

                     Söödalisandi koostis

                  Veevaba betaiin

                     Toimeaine kirjeldus

                  Betaiin
                  C5H11NO2

                  CASi number: 107–43-7
                  Veevaba betaiin, toodetud keemilise sünteesi teel või suhkrupeedimelassi või suhkru tootmise kõrvalsaaduste, raba ekstraheerimise teel.
                  Puhtuse kriteeriumid: veevaba betaiini (tahkel kujul) vähemalt 97 % (veevabast massist). Veevaba betaiini vedelal kujul: vähemalt 47 %.

                     Analüüsimeetod
                      (1)

                  Veevaba betaiini määramine söödalisandis, eelsegudes, söödas ja vees: kõrgsurvevedelikkromatograafia koos murdumisnäitajadetektoriga (HPLC-RI).

                  Kõik loomaliigid

                  —

                  —

                  —

                              1.

                              Veevaba betaiini võib turule lasta ja kasutada söödalisandina valmistise kujul.

                              2.

                              Söödalisandi ja eelsegu kasutamisjuhistes tuleb märkida säilitus- ja stabiilsustingimused.

                              3.

                              Söödalisandit võib kasutada joogivees.

                              4.

                              Soovitav on mitte ületada täiendavaid tasemeid: 2 000 mg betaiini täissööda kg kohta, mille niiskusesisaldus on 12 %, või 1 000 mg betaiini joogivee liitri kohta kodulindude puhul, 700 mg betaiini joogivee liitri kohta sigade puhul ja 250 mg betaiini joogivee liitri kohta tarbevasikate puhul.

                              5.

                              Kui betaiini lisatakse üheaegselt nii söödale kui ka joogiveele, tuleb olla ettevaatlik, et mitte ületada soovitatud üldist taset, võttes arvesse söödas kaasnevat taset.

                              6.

                              Ohutusnõuded: käsitsemisel kasutada respiraatorit, kaitseprille ja kaitsekindaid.

                  23.7.2025

                  3a921

                  Trouw Nutrition International B. V.

                  Veevaba betaiin, toodetud geneetiliselt muundatud suhkrupeedist

                     Söödalisandi koostis

                  Veevaba betaiin

                     Toimeaine kirjeldus

                  Betaiin
                  C5H11NO2

                  CASi number: 107–43-7
                  Veevaba betaiin tahkel kujul, toodetud geneetiliselt muundatud suhkrupeedi KM-ØØØH71-4 ekstraheerimise teel.
                  Puhtuse kriteeriumid: vähemalt 97 % veevabast massist

                     Analüüsimeetod
                      (1)

                  Veevaba betaiini määramiseks söödalisandis, eelsegudes, söödas ja vees: kõrgefektiivne vedelikkromatograafia koos murdumisnäitajadetektoriga (HPLC-RI).

                  Kõik loomaliigid

                  —

                  —

                  —

                              1.

                              Veevaba betaiini võib turule lasta ja kasutada söödalisandina valmistise kujul.

                              2.

                              Söödalisandi ja eelsegu kasutamisjuhistes tuleb märkida säilitus- ja stabiilsustingimused.

                              3.

                              Söödalisandit võib kasutada joogivees.

                              4.

                              Soovitav on mitte ületada täiendavaid tasemeid: 2 000 mg betaiini täissööda kg kohta, mille niiskusesisaldus on 12 %, või 1 000 mg betaiini joogivee liitri kohta kodulindude puhul, 700 mg betaiini joogivee liitri kohta sigade puhul ja 250 mg betaiini joogivee liitri kohta tarbevasikate puhul.

                              5.

                              Kui betaiini lisatakse üheaegselt nii söödale kui ka joogiveele, tuleb olla ettevaatlik, et mitte ületada soovitatud üldist taset, võttes arvesse söödas kaasnevat taset.

                              6.

                              Ohutusnõuded: käsitsemisel kasutada respiraatorit, kaitseprille ja kaitsekindaid.

                  23.10.2017

                  3a925

                  —

                  Betaiinvesinikkloriid

                     Söödalisandi koostis

                  Betaiinvesinikkloriid.

                     Toimeaine kirjeldus

                  Betaiinvesinikkloriid.
                  Keemiline valem: C5H11NO2·HCl
                  CASi number: 590–46-5
                  Betaiinvesinikkloriid tahkel kujul, toodetud keemilise sünteesi teel.
                  Puhtuse kriteeriumid: vähemalt 98 % veevabast massist

                     Analüüsimeetod
                      (1)

                              —

                              Betaiinvesinikkloriidi määramiseks söödalisandis:

                                          1.

                                          tiitrimine perkloorhappega (USA farmakopöa 31, betaiinvesinikkloriidi käsitlev monograafia), või

                                          2.

                                          kõrgefektiivne vedelikkromatograafia koos murdumisnäitajadetektoriga (HPLC-RI).

                              —

                              Betaiinvesinikkloriidi määramiseks eelsegudes, söödas ja vees: kõrgefektiivne vedelikkromatograafia koos murdumisnäitajadetektoriga (HPLC-RI).

                  Kõik loomaliigid

                  —

                  —

                  —

                              1.

                              Betaiinvesinikkloriidi võib turule lasta ja kasutada söödalisandina valmistise kujul.

                              2.

                              Söödalisandi ja eelsegu kasutamisjuhistes tuleb märkida säilitus- ja stabiilsustingimused.

                              3.

                              Söödalisandit võib kasutada joogivees.

                              4.

                              Soovitav on mitte ületada täiendavaid tasemeid: 2 000 mg betaiini täissööda kg kohta, mille niiskusesisaldus on 12 %, või 1 000 mg betaiini joogivee liitri kohta kodulindude puhul, 700 mg betaiini joogivee liitri kohta sigade puhul ja 250 mg betaiini joogivee liitri kohta tarbevasikate puhul.

                              5.

                              Kui betaiini lisatakse üheaegselt nii söödale kui ka joogiveele, tuleb olla ettevaatlik, et mitte ületada soovitatud üldist taset, võttes arvesse söödas kaasnevat taset.

                              6.

                              Ohutusnõuded: käsitsemisel kasutada respiraatorit, kaitseprille ja kaitsekindaid.

                  23.7.2025

         (1)  Analüüsimeetodite üksikasjad on kättesaadavad Euroopa Liidu söödalisandite referentlabori veebilehel järgmisel aadressil: https://ec.europa.eu/jrc/en/eurl/feed-additives/evaluation-reports


title: Komisjoni rakendusmäärus (EL) nr 1372/2011, 21. detsember 2011 , milles käsitletakse toimeaine atsetokloori heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ  EMPs kohaldatav tekst

text:
               22.12.2011

               ET

               Euroopa Liidu Teataja

               L 341/45

         KOMISJONI RAKENDUSMÄÄRUS (EL) nr 1372/2011,
   21. detsember 2011,
   milles käsitletakse toimeaine atsetokloori heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ja millega muudetakse komisjoni otsust 2008/934/EÜ
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) selliste toimeainetega seotud menetlusküsimuste ja heakskiidu andmise tingimuste suhtes, mille taotluse täielikkus on kindlaks tehtud vastavalt komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (3) artiklile 16. Toimeaine atsetokloori taotluse täielikkus on kindlaks tehtud kõnealuse määruse kohaselt.

               (2)

               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelud nende toimeainete võimalikuks kandmiseks direktiivi 91/414/EMÜ I lisasse. Atsetokloor oli esitatud ühes neist loeteludest.

               (3)

               Kooskõlas komisjoni 20. septembri 2007. aasta määruse (EÜ) nr 1095/2007 (millega muudetakse määrust (EÜ) nr 1490/2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad, ning määrust (EÜ) nr 2229/2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad) (6) artikli 3 lõikega 2 võttis teavitaja kahe kuu jooksul pärast määruse (EÜ) nr 1095/2007 jõustumist tagasi oma toetuse toimeaine kandmisele direktiivi 91/414/EMÜ I lisasse. Sellest tulenevalt jäeti atsetokloor komisjoni 5. detsembri 2008. aasta otsusega 2008/934/EÜ (nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta) (7) nimetatud lisasse kandmata.

               (4)

               Esialgne teavitaja (edaspidi „taotluse esitaja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles komisjoni määruse (EÜ) nr 33/2008 artiklites 14–19 sätestatud kiirendatud menetluse kohaldamist.

               (5)

               Taotlus esitati Hispaaniale, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse tähtajast on kinni peetud. Toimeaine spetsifikatsioon ja lubatud kasutusviisid on samasugused nagu need, mida käsitleti otsuses 2008/934/EÜ. Kõnealune taotlus vastab ka muudele määruse (EÜ) nr 33/2008 artiklis 15 sätestatud sisulistele ja menetlusnõuetele.

               (6)

               Hispaania hindas taotleja esitatud uusi andmeid ja koostas lisaaruande. Ta edastas selle aruande 22. aprillil 2010. aastal Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas lisaaruande teistele liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet komisjonile 18. aprillil 2011 oma riskihindamise järeldused atsetokloori kohta (8). Liikmesriigid ja komisjon vaatasid hindamisaruande eelnõu, lisaaruande ja toiduohutusameti järeldused läbi toiduahela ja loomatervishoiu alalises komitees ning 11. oktoobril 2011 vormistati see komisjoni läbivaatamisaruandena atsetokloori kohta.

               (7)

               Kõnealuse toimeaine hindamisel kerkis esile probleeme. Probleemid olid eelkõige järgmist laadi: tehti kindlaks, et inimesed võivad tarbida seda toimeainet päevas rohkem kui lubatud oleks; lisaks võivad inimesed selle toimeainega kokku puutuda pinnavees leiduva metaboliidi t-norkloro-atsetokloori kaudu, mille puhul ei saa genotoksilisust välistada; on suur oht, et põhjavesi saastub mitmesuguste metaboliitidega, et kahjustada saavad veeorganismid ja pikema aja pärast satuvad suurde ohtu taimtoidulised linnud ning esitatud teave ei olnud piisav, et teha riskihindamise põhjal järeldusi põhjavee saastumise kohta metaboliitide t-norklooratsetokloori ja t-hüdroksüatsetoklooriga.

               (8)

               Komisjon palus, et taotluse esitaja esitaks oma märkused toiduohutusameti järelduste kohta. Lisaks palus komisjon kooskõlas määruse (EÜ) nr 33/2008 artikli 21 lõikega 1, et taotluse esitaja esitaks märkusi läbivaatamisaruande eelnõu kohta. Taotleja esitas oma märkused, mida on põhjalikult uuritud.

               (9)

               Vaatamata taotluse esitaja esitatud väidetele jäid põhjenduses 7 nimetatud probleemid siiski lahendamata. Seega ei ole tõendatud, et kõigi eelduste kohaselt vastavad atsetokloori sisaldavad taimekaitsevahendid kavandatud kasutustingimustes üldiselt direktiivi 91/414/EMÜ artikli 5 lõike 1 punktides a ja b sätestatud nõuetele.

               (10)

               Seepärast ei tohiks atsetokloori vastavalt määruse (EÜ) nr 1107/2009 artikli 13 lõikele 2 heaks kiita.

               (11)

               Selleks et anda liikmesriikidele aega atsetokloori sisaldavate taimekaitsevahendite lubade tühistamiseks, tuleks kehtestada erand määrusest (EÜ) nr 1490/2002.

               (12)

               Kui liikmesriigid annavad atsetokloori sisaldavatele taimekaitsevahenditele ajapikendust vastavalt määruse (EÜ) nr 1107/2009 artiklile 46, peab kõnealune ajapikendus lõppema hiljemalt ühe aasta möödumisel asjaomase loa tühistamisest.

               (13)

               Käesolev määrus ei piira õigust esitada atsetokloori kohta uut taotlust määruse (EÜ) nr 1107/2009 artikli 7 kohaselt.

               (14)

               Selguse huvides tuleks atsetokloori käsitlev kanne otsuse 2008/934/EÜ lisast välja jätta.

               (15)

               Seega on asjakohane otsust 2008/934/EÜ vastavalt muuta.

               (16)

               Alaline toiduahela ja loomatervishoiu komitee ei ole oma arvamust esitanud. Peeti vajalikuks rakendusakti olemasolu ning eesistuja esitas apellatsioonikomiteele täiendavaks aruteluks rakendusakti eelnõu. Käesoleva määrusega ette nähtud meetmed on kooskõlas apellatsioonikomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmata jätmine
   Toimeainet atsetokloori ei kiideta heaks.
   Artikkel 2
   Üleminekumeetmed
   Erandina määruse (EÜ) nr 1490/2002 artikli 12 lõikest 3 tagavad liikmesriigid, et atsetokloori sisaldavate taimekaitsevahendite load tühistatakse 23. juuniks 2012.
   Artikkel 3
   Ajapikendus
   Ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 12 kuu möödumisel asjaomase loa tühistamisest.
   Artikkel 4
   Otsuse 2008/934/EÜ muutmine
   Otsuse 2008/934/EÜ lisast jäetakse välja kanne „atsetokloor”.
   Artikkel 5
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. detsember 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 15, 18.1.2008, lk 5.

      (4)  EÜT L 55, 29.2.2000, lk 25.

      (5)  EÜT L 224, 21.8.2002, lk 23.

      (6)  ELT L 246, 21.9.2007, lk 19.

      (7)  ELT L 333, 11.12.2008, lk 11.

      (8)  Euroopa Toiduohutusamet: Conclusion on the peer review of the pesticide risk assessment of the active substance acetochlor. EFSA Journal 2011;9(5):2143. [lk 109]. doi:10.2903/j.efsa.2011.2143. Kättesaadav aadressil: www.efsa.europa.eu/efsajournal.htm